**Ministru kabineta rīkojuma projekta „Par atšķirīgu dividendēs izmaksājamo valsts akciju sabiedrības „Latvijas Valsts radio un televīzijas centrs” peļņas daļu par 2018. gadu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta rīkojuma projekta „Par atšķirīgu dividendēs izmaksājamo valsts akciju sabiedrības „Latvijas Valsts radio un televīzijas centrs” peļņas daļu par 2018. gadu” (turpmāk – rīkojuma projekts) mērķis ir atļaut valsts akciju sabiedrībai “Latvijas Valsts radio un televīzijas centrs” (turpmāk – kapitālsabiedrība) maksāt atšķirīgu prognozējamo dividendēs izmaksājamo peļņas daļu no 2018.gada tīrās peļņas, nekā tas norādīts normatīvajos aktos.  Rīkojuma projekts paredz, ka valsts akciju sabiedrība “Latvijas Valsts radio un televīzijas centrs” izmaksā dividendēs 36,93 procentus (1 635 732 euro) no tīrās peļņas par 2018. gadu.  Ministru kabineta rīkojums stāsies spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Rīkojuma projekts sagatavots saskaņā ar Likuma par budžetu un finanšu vadību 5.panta otro daļu, Publiskas personas kapitāla daļu un kapitālsabiedrību pārvaldības likuma 28.panta otro un trešo daļu un Ministru kabineta 2015.gada 22.decembra noteikumu Nr.806 „Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk – Noteikumi Nr.806) 11.2.1. un 11.2.4. apakšpunktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kapitālsabiedrība ir valsts kapitālsabiedrība, kurā 100% kapitāla daļu turētāja ir Satiksmes ministrija (turpmāk arī – kapitāldaļu turētājs).  Apstiprinātajā valsts akciju sabiedrības „Latvijas Valsts radio un televīzijas centrs” vidēja termiņa darbības Stratēģijā 2016. – 2018.gadam (turpmāk - Stratēģija) norādīts, ka kapitālsabiedrība ir viens no vadošajiem elektronisko sakaru pakalpojumu sniedzējiem Latvijā, kurš nodrošina kvalitatīvus un drošus telekomunikāciju risinājumus Latvijā pārstāvētajiem mobilo sakaru, interneta un telekomunikāciju operatoriem, kā arī valsts institūcijām.  Kapitālsabiedrības darbības veids ir radio un televīzijas programmu pārraidīšana, eParaksts un uzticamības sertifikācijas pakalpojumi, datu pārraides, datu centru un infrastruktūras nomas pakalpojumu sniegšana. Kapitālsabiedrība ir galvenais radiofonijas un televīzijas programmu zemes apraides tīkla operators Latvijā un tam pieder arī vērienīgs optiskais tīkls visā Latvijas teritorijā, kuru izmanto gan Latvijā pazīstamākās raidorganizācijas un vadošie elektronisko sakaru operatori, gan starptautiski atpazīstami elektronisko sakaru operatori.  Saskaņā ar likuma „Par vidēja termiņa budžeta ietvaru 2018., 2019. un 2020. gadam” 24. panta pirmo daļu minimālo dividendēs izmaksājamo peļņas daļu par 2017. un 2018. gada pārskata gadu valsts izšķirošajā ietekmē esošām kapitālsabiedrībām (tajā skaitā netiešā izšķirošajā ietekmē esošām kapitālsabiedrībām) nosaka un aprēķina 50 procentu apmērā, bet kapitālsabiedrībām, kurās visas kapitāla daļas tieši vai pastarpināti pieder valstij, 2018. gadā (par 2017. gada pārskata gadu) nosaka un aprēķina 80 procentu apmērā un 2019. gadā (par 2018. gada pārskata gadu) 85 procentu apmērā no attiecīgās kapitālsabiedrības peļņas, ja šajā likumā nav noteikts citādi.  Kā arī likuma “Par valsts budžetu 2019.gadam” 48.pantā ir noteikts, ka minimālo dividendēs izmaksājamo peļņas daļu kapitālsabiedrībām, kurās visas kapitāla daļas tieši vai pastarpināti pieder valstij, 2019.gadā (par 2018.gada pārskata garu) nosaka un aprēķina 85% apmērā no attiecīgās kapitālsabiedrības peļņas.  Savukārt likuma “Par valsts budžetu 2019.gadam” 48.pantā trešā daļa nosaka, ka Ministru kabineta noteiktajā kārtībā var tikt pieņemts lēmums par atšķirīgu dividendēs izmaksājamo minimālo peļņas daļu.  Saskaņā ar Noteikumu Nr.806 11.2.4. apakšpunktu, Ministru kabinets var noteikt mazāku dividendēs izmaksājamo minimālo peļņas daļu, nekā kapitālsabiedrības stratēģijā, ja tas nepieciešams, lai kapitālsabiedrība turpmākajos pārskata gados īstenotu pasākumus, lai veicinātu kapitālsabiedrības darbības virzieniem atbilstošu pakalpojumu kvalitātes un pieejamības uzlabošanu, kuru nodrošināšanai nepieciešams ieguldīt papildu finanšu līdzekļus.  Kapitālsabiedrības 2018. pārskata gada peļņa ir 4 429 693 euro. Satiksmes ministrijas priekšlikums, kas ietverts rīkojuma projekta 1.punktā un kas atšķiras no likuma “Par vidēja termiņa budžeta ietvaru 2018., 2019. un 2020. gadam” 24. panta pirmajā daļā noteiktā un likuma “Par valsts budžetu 2019.gadam” 48.pantā pirmā daļā noteiktā, piedāvā valsts budžetā iemaksāt 1 635 732 euro jeb 36.92653192896212% (noapaļojot 36,93%) no kapitālsabiedrības 2018.gada peļņas, savukārt atlikusī peļņas daļa 2 793 961 euro apmērā tiek novirzīta, lai segtu valsts akciju sabiedrības "Latvijas Valsts radio un televīzijas centrs" 2019. gadā paredzētās finanšu saistības sakarā ar tās īstenoto Rīgas radio un televīzijas stacijas projektu un Eiropas Savienības fonda projektu Nr. 2.1.1.0/16/I/001 “Elektroniskās sakaru infrastruktūras pieejamības uzlabošana lauku teritorijās” (turpmāk arī – investīciju projekti). RRTS un Platjoslas projektiem nepieciešamais finansējums mērāms vairākos desmitos miljonu euro. Uzņēmumam šo projektu finansēšanai būtu jāuzkrāj visa perioda peļņa, tomēr, balstoties uz samērīguma principiem un lai pilnībā neatrautu valsts budžetam plānotos ieņēmumus no LVRTC peļņas, to plānots novirzīt projektu finansēšanai tikai daļēji. Atskaites punkts projektiem novirzāmajai summai izvēlēts atbilstoši uzņēmuma bilancē esošajiem nenosegtajiem zaudējumiem no iepriekšējiem gadiem 2 793 961 euro apmērā. RRTS rekonstrukcijas projektam no šīs summas tika paredzēti 1 667 500 euro, kas ir 25% no 2019.gadā plānotās investīciju summas 6 670 000 euro. Atlikušo projektiem novirzīto summu 1 126 461 euro apmērā paredzēts novirzīt Platjoslas 2.kārtas projektam.   1. **Rīgas radio un televīzijas stacijas** (turpmāk – RRTS) **torņa rekonstrukcijas projekts**, kur būvprojekta izstrāde ir vairāk nekā 2,2 miljoni euro (5-15% no būvniecības izmaksām) un būvniecība potenciāli 50-60 miljoni euro.   RRTS objekts ir stratēģiski svarīgākais kapitālsabiedrības infrastruktūras elements, kas nodrošina iespēju kapitālsabiedrībai pildīt Elektronisko plašsaziņas līdzekļu likuma 13.pantā noteiktās funkcijas. Kapitālsabiedrības īpašumā ir Rīgas Zaķusalā esošā RRTS, kas tiek izmantota galvenokārt pamatdarbības funkciju īstenošanai. RRTS objekta eksistenci un ilgtermiņa nepieciešamību pamato nepieciešamība nodrošināt šādas funkcijas, kas deleģētas atbilstoši Elektronisko plašsaziņas līdzekļu likuma 13.panta pirmajās daļas 1. un 3. punktam, saskaņā ar kuriem kapitālsabiedrība nodrošina to elektronisko plašsaziņas līdzekļu radio programmu izplatīšanu analogajā formātā, kuriem nav savu tehnisko izplatīšanas līdzekļu; kā arī sabiedriskā elektroniskā plašsaziņas līdzekļa radio programmu izplatīšanu valsts teritorijā analogajā formātā; sabiedriskā elektroniskā plašsaziņas līdzekļa televīzijas programmu, komerciālo nacionālo un reģionālo plašsaziņas līdzekļu bezmaksas televīzijas programmu nepastarpinātu izplatīšanu visā valsts teritorijā ar zemes raidītājiem, slēdzot līgumus ar attiecīgajiem nacionālajiem un reģionālajiem elektroniskajiem plašsaziņas līdzekļiem; maksas televīzijas programmu izplatīšanu šā likuma 72.panta pirmajā daļā noteiktajā gadījumā.  Tāpat RRTS ir būtisks infrastruktūras elements īstenojot sertifikācijas pakalpojumu sniegšanu, saskaņā ar Ministru kabineta 2012.gada 21.februāra noteikumu Nr.134 “Personu apliecinošu dokumentu noteikumi” 32.1.punktu sertifikācijas pakalpojumu nodrošināšana, izmantojot personu apliecību.  RRTS jeb Zaķusalas TV torņa rekonstrukcijas projekts ir vairāku gadu plānošanas darbs, kas noslēdzies ar 2017. gada 13. aprīlī noslēgto Vispārīgo vienošanos Nr. 2017-60 par būvprojekta izstrādi un autoruzraudzību Rīgas Zaķusalas TV tornim. Vispārīgās vienošanās ietvaros ir noslēgti četri pasūtījuma līgumi (Nr. 2017-60-78, Nr. 2017-60-79, Nr. 2017-60-80, Nr.2017-60-81), par kopējo summu 2 022 343.74 euro. Pēc būvprojekta izstrādes un saskaņošanas tiks noslēgts vēl viens pasūtījuma līgums par autoruzraudzību par summu 255 000.00 euro, tādējādi Vispārīgās vienošanās kopējā summa ir 2 277 343,74 euro. RRTS torņa rekonstrukcijas projekta ietvaros plānotie veicamie darbi un to apjomi ir ietverti būvprojektā (projektā iesaistītā eksperta iesniegtajā tāmē), kas ir neatņemama daļa no Vispārīgās vienošanās un ir publiski pieejama arī Kapitālsabiedrības mājaslapā [www.lvrtc.lv](http://www.lvrtc.lv) sadaļā “Iepirkumi”. Izrietoši pēc būvprojekta pieņemšanas tiks plānota un uzsākta būvniecības fāze, kur sagaidāmās izmaksas ir no 50-60 miljoniem euro bez PVN pēc esošajām aplēsēm, kuras sedz pati kapitālsabiedrība no saviem līdzekļiem un Kapitālsabiedrības peļņas daļas, kura tiek atstāta kapitālsabiedrības rīcībā ar attiecīgu Ministru kabineta lēmumu par atšķirīgu dividendēs izmaksājamo peļņas daļu, paredzot to novirzīt LVRTC vidēja termiņa darbības stratēģijā 2019.-2022. gadam paredzētajiem investīciju projektiem. Ņemot vērā to, ka vispārīgā vienošanās par būvdarbu veikšanu RRTS tornī varētu tikt noslēgta jau nākamā gada sākumā, līdz ar ko būs nepieciešami ievērojami finanšu līdzekļi avansa maksājuma veikšanai būvdarbu veicējam, ir svarīgi paredzēt šos finanšu līdzekļus arī šī gada ietvaros.  Kopumā RRTS torņa rekonstrukcijas projektu plānots realizēt 5 gadu laikā.  RRTS uzturēšana ir kapitālsabiedrības pienākums, kas tiek veikts sabiedrības interesēs un valsts deleģēto uzdevumu ietvaros, kuras ir jāpilda neatkarīgi no piešķirtajiem finanšu līdzekļiem. Līdz ar to uz finansējuma piešķiršanu valsts deleģēto uzdevumu izpildei nav attiecināms komercdarbības atbalsta regulējums.   1. **Platjoslas 2.kārtas projekts**   2017.gada 16. martā starp kapitālsabiedrību un komercsabiedrību PS “CC&DP” noslēgta vispārīgā vienošanās Nr. 2017-32 par atbalsta pakalpojumu sniegšanu kapitālsabiedrībai ar mērķi, lai kapitālsabiedrība pilnā apjomā, paredzētajā laikā un labā kvalitātē realizētu Platjoslas projekta 2. kārtu atbilstoši 2015. gada 24.novembra noteikumiem Nr. 664 “Darbības programmas “Izaugsme un nodarbinātība” 2.1.1. specifiskā atbalsta mērķa “Uzlabot elektroniskās sakaru infrastruktūras pieejamību lauku teritorijā””, projekta realizāciju regulējošo normatīvo aktu prasībām, kā arī Eiropas Savienības fondu vadību regulējošos normatīvajos aktos noteiktajai kārtībai. Vispārīgās vienošanās summa ir 2 499 440.00 (divi miljoni četri simti deviņdesmit deviņi tūkstoši četri simti četrdesmit) euro bez pievienotās vērtības nodokļa (PVN). Projekta mērķis ir efektivizēt projekta pirmās kārtas izbūvēto infrastruktūru, lai pēc iespējas pilnvērtīgāk izmantotu jau agrāk izbūvētos posmus, apmierinātu elektronisko sakaru komersantu vajadzības un tādejādi garantētu vienlīdzīgu piekļuvi elektroniskiem sakariem iedzīvotājiem visā valstī. Projekta realizācijas ietvaros ir plānots uzbūvēt papildus 220 piekļuves punktus un 2 200 km optiskā kabeļa trases. Projekta otrās kārtas realizācijas termiņš ir 2020. gada 31. decembris. Projekta realizācijas gaitā īpaša uzmanība tiek veltīta elektronisko sakaru operatoru pakalpojumu pieejamības uzlabošanai galalietotājiem, precīzāk izzinot operatoru vajadzības un attīstības plānus, un prioritāri izbūvējot infrastruktūru tajās teritorijās, kur operatoriem ir konkrēti plāni attiecībā uz izbūvētās infrastruktūras izmantošanu.  Aktuālā informācija par Platjoslas 2.kārtas projekta īstenošanas gaitu, kā arī tehniskā rakstura informācija un informācija par noslēgtajiem līgumiem ir pieejama Kapitālsabiedrības mājaslapā [www.lvrtc.lv](http://www.lvrtc.lv).  Platjoslas projekta 2. kārtas atlikušo saistību apjoms ir nepilni 36 miljoni euro (tajā skaitā 15% pašu ieguldījums, kas netiek finansēts no ERAF līdzekļiem, un ir kapitālsabiedrības ieguldījums, kas nav atgūstams).  Neskatoties uz to, ka š.g. martā Centrālā finanšu un līgumu aģentūra saistībā ar pārbaudes veikšanu apturēja atbalsta maksājumus projekta ietvaros līdz pārbaudes pabeigšanai, kapitālsabiedrība turpina to realizēt un finansēt no pašu līdzekļiem. Šādu neparedzētu apstākļu dēļ CFLA maksājumu apturēšana un Projekta finansēšana no kapitālsabiedrības pašu līdzekļiem atstāj būtisku ietekmi uz kapitālsabiedrības naudas plūsmu, jo vidēji papildu 1.8 miljoni euro mēnesī ir finansējuma apjoms, kas kapitālsabiedrības budžetā bija ieplānots kā no CFLA saņemamais finansējums un šobrīd netiek izpildīts.  Noteikumu Nr.806 11.2.1.apakšpunkts noteic, ka valsts kapitāla daļu turētājs iesniedz Finanšu ministrijai un koordinācijas institūcijai šo noteikumu 10. punktā minēto priekšlikumu un attiecīgu Ministru kabineta rīkojuma projektu un anotāciju, ja ir nepieciešams samazināt dividendēs izmaksājamo peļņas daļu, valsts kapitāla daļu turētājam konstatējot, ka no kapitālsabiedrības darbības neatkarīgu apstākļu dēļ, neparedzētu notikumu vai ārkārtas situāciju dēļ ir iestājušās faktiskās sekas, kuru novēršanai un kapitālsabiedrības stratēģijā noteikto mērķu īstenošanai kapitālsabiedrības rīcībā nepieciešams atstāt finanšu līdzekļus dividendēs izmaksājamās peļņas daļas apmērā (pilnībā vai daļēji), savukārt saskaņā ar 11.2.4. apakšpunktu tas ir iespējams īpašos gadījumos, lai nodrošinātu Eiropas Savienības vai Latvijas Republikas normatīvajos aktos, Latvijai saistošajos starptautiskajos līgumos noteikto, kapitālsabiedrībai ir pienākums turpmākajos pārskata gados īstenot pasākumus, kuru nodrošināšanai nepieciešams ieguldīt papildu finanšu līdzekļus, lai veicinātu kapitālsabiedrības darbības virzieniem atbilstošu pakalpojumu kvalitātes un pieejamības uzlabošanu, un (vai) samazināt pakalpojuma tarifu tā lietotājiem.  Ņemot vērā minēto un Stratēģijā noteikto, kā arī kapitālsabiedrības uzņemtās saistības, kas nākamajos 3-5 gados radīs ievērojamus kapitālieguldījumus vairāku desmitu miljonu euro apmērā, kapitālsabiedrības finansiālās ilgtermiņa stabilitātes nodrošināšanai, t.i. lai neveidotos situācija, kad deleģētu uzdevumu nodrošināšanai vai valstiska līmeņa projektu īstenošanā jāizmanto aizņemtais kapitāls ar augstāku kapitāla cenu, kapitālsabiedrības finansiālajai ilgtermiņa stabilitātei ieteicamākais scenārijs būtu, ka kapitālsabiedrības dividendēs izmaksājamā peļņas daļa par 2018. gadu būtu aprēķināma 36,93% procentu apmērā no kapitālsabiedrības 2018. gada peļņas, izmaksājot dividendēs 1 635 732 euro, savukārt atlikusī peļņas daļa 2 793 961 euro apmērā tiktu novirzīta kapitālsabiedrības attīstībai un uzņemto saistību izpildei uzsāktajos investīciju projektos.  Ņemot vērā minēto un atbilstoši Noteikumu Nr.806 10.punktam Satiksmes ministrija kā valsts kapitāla daļu turētājs virza izskatīšanai Ministru kabinetā priekšlikumu noteikt kapitālsabiedrībai atšķirīgu dividendēs izmaksājamo peļņas daļu 36,93 % apmērā no peļņas par 2018.gadu.  Ja Rīkojuma projektā minēta atlikusī peļņas daļa netiks novirzīta kapitālsabiedrības attīstībai, ilgtermiņā tas var negatīvi ietekmēt valsts deleģēto uzdevumu izpildi kopumā, līdz ar ko nākotnē valsts kā kapitālsabiedrības akcionārs var nesaņemt lielāku peļņu no kapitālsabiedrībā veiktā ieguldījuma, jo kapitālsabiedrības attīstība un tās sniegto pakalpojumu jeb pildāmo uzdevumu apjoms būs pārāk šaurs, lai nodrošinātu valsts mēroga ekonomijas ieguvumu (valsts mēroga jeb valsts funkciju tipa projektos ekonomijas ieguvums rodas no IKT ietvaros nepieciešamo resursu centralizācijas).  Samaksājot dividendēs no saimnieciskās darbības likumā „Par vidēja termiņa budžeta ietvaru 2018., 2019. un 2020. gadam” noteikto procentuālo apjomu, ilgtermiņā kapitālsabiedrība var nokļūt situācijā, kad būs jāpiesaista vairāk aizņemtā kapitāla, kā rezultātā attiecīgi palielināsies aizņemtā kapitāla apmērs pret pašu kapitālu, kas galvenokārt var atsaukties uz kapitālsabiedrības sniegto pakalpojumu tarifiem. Tāpat var tikt apgrūtināta Eiropas Savienības finansējuma apguve un attiecīgi pagarināts termiņš izvirzīto mērķu sasniegšanā kapitālsabiedrības īstenotājos projektos, kur kā jau minēts iepriekš 15% ir nepieciešams ieguldīt no kapitālsabiedrības finanšu līdzekļiem (šajā gadījumā līdzekļu apjoms, kas nav atgūstams un ir norakstāms zaudējumos), un attiecīgi tas var radīt negatīvu ietekmi uz kapitālsabiedrības ilgtspējīgu attīstību, kur var tikt apdraudēta ne tikai kapitālsabiedrības uzņemto saistību izpilde.  Apskatot detalizēti pašu ieguldījumu ziņā kā būtiskāko kapitālsabiedrības investīciju projektus šobrīd ir jānorāda RRTS un Platjoslas 2.kartas projektu. Lai arī turpmākajos gados kapitālsabiedrība varētu veiksmīgi to īstenot, tajā skaitā ievērojot abu projektu ietvaros noslēgto vispārīgo vienošanos noteikumus un no tām izrietošajos līgumos noteiktās uzņemtās finansiālās saistības, ir nepieciešams, lai kapitālsabiedrības rīcībā šajos līgumos noteiktajos termiņos būtu pieejami ievērojami finanšu līdzekļi. Tāpat, ņemot vērā augstāk norādīto risku par naudas nepietiekamību Platjoslas 2. kārtas projekta finansēšanai, kā arī Zaķusalas TV torņa rekonstrukcijai nepieciešamo investīciju apjomu, ir nepieciešams novirzīt 2 793 961 euro (kas atbilst nesegto zaudējumu apmēram) naudas plūsmas pietiekamības nodrošināšanai un projektos ietverto investīciju izpildei.  Paredzēto investīciju apjoms RRTS 2019.gadā ir 6 670 000 *euro*, 2020.gadā – 14 500 000 *euro* un 2021.gadā – 13 250 000 *euro*.  Saskaņā ar 2018. gada 27. februārī Ministru kabinetā izskatīto informatīvo ziņojumu "Par atšķirīgu dividendēs izmaksājamo valsts akciju sabiedrības "Latvijas Valsts radio un televīzijas centrs" peļņas daļu par 2016.gadu" un rīkojuma projektu "Par atšķirīgu dividendēs izmaksājamo valsts akciju sabiedrības "Latvijas Valsts radio un televīzijas centrs" peļņas daļu par 2016.gadu" atlikusī peļņas daļa no kapitālsabiedrības tīrās peļņas daļas par 2016. gadu 1 429 975 *euro* apmērā tika novirzīta RRTS 2019. gada paredzēto finanšu saistību segšanai (21% no 2019.gada kopējām RRTS projekta izmaksām). Savukārt atbilstoši Ministru kabineta 2018. gada 8. augusta rīkojuma Nr. 374 “Par valstij dividendēs izmaksājamo valsts akciju sabiedrības "Latvijas Valsts radio un televīzijas centrs" peļņas daļu par 2017. gadu” tīrās peļņas daļa par 2017. gadu 1 303 858 *euro* apmērā tika novirzīta, lai segtu 2019. gadā paredzētās finanšu saistības sakarā ar valsts akciju sabiedrības "Latvijas Valsts radio un televīzijas centrs" īstenoto Rīgas radio un televīzijas stacijas projektu, kas ir 20% no nepieciešamajiem finanšu līdzekļiem RRTS projektam 2019.gadā.  Attiecīgi atlikusī nesegtā RRTS 2019. gada saistību summa pēc 2016. un 2017.gada tīrās peļņas novirzīšanas ir 3 936 167 euro.  Ņemot vērā minēto, daļa no atlikušās kapitālsabiedrības tīrās peļņas daļas par 2018. gadu \_1 667 500 *euro* apmērā tiktu novirzīta RRTS projektam 2019. gada paredzēto finanšu saistību segšanai (25% no 2019.gada kopējām RRTS projekta investīcijām), bet atlikusī daļa no šīs summas 1 126 461 euro (t.i. 40% no projektiem novirzītās 2018.gada peļņas) apmērā - Platjoslas 2.kārtas projekta finanšu saistību izpildei.  Ņemot vērā minēto, lai kapitālsabiedrība spētu nodrošināt ilgtermiņa attīstību un izpildīt uzņemtās saistības, Satiksmes ministrija ierosina Ministru kabinetam pieņemt lēmumu, ar kuru atļauj noteikt, ka kapitālsabiedrībai jāmaksā dividendes 36,93% (1 635 732*euro*) apmērā no peļņas par 2018.gadu. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, kapitālsabiedrība. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | |
| Rādītāji | 2019.gads | | Turpmākie trīs gadi (*euro*) | | | | | | | |
| 2020.gads | | | 2021.gads | | | 2022.gads | |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam | |
| 1 | 2 | 3 | 4 | 5 | 6 | | 7 | 8 | |
| 1. Budžeta ieņēmumi | 209 440 039 | -2 129 507 | 0 | 0 | 0 | | 0 | 0 | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 209 440 039 | -2 129 507 | 0 | 0 | 0 | | 0 | 0 | |
| 1.2. valsts speciālais budžets | 0 | 0 | 0 | 0 | 0 | | 0 | 0 | |
| 1.3. pašvaldību budžets | 0 | 0 | 0 | 0 | 0 | | 0 | 0 | |
| 2. Budžeta izdevumi | 0 | 0 | 0 | 0 | 0 | | 0 | 0 | |
| 2.1. valsts pamatbudžets | 0 | 0 | 0 | 0 | 0 | | 0 | 0 | |
| 2.2. valsts speciālais budžets | 0 | 0 | 0 | 0 | 0 | | 0 | 0 | |
| 2.3. pašvaldību budžets | 0 | 0 | 0 | 0 | 0 | | 0 | 0 | |
| 3. Finansiālā ietekme | 209 440 039 | -2 129 507 | 0 | 0 | 0 | | 0 | 0 | |
| 3.1. valsts pamatbudžets | 209 440 039 | -2 129 507 | 0 | 0 | 0 | | 0 | 0 | |
| 3.2. speciālais budžets | 0 | 0 | 0 | 0 | 0 | | 0 | 0 | |
| 3.3. pašvaldību budžets | 0 | 0 | 0 | 0 | 0 | | 0 | 0 | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  | 0 | 0 | 0 | | 0 | 0 | |
| 5. Precizēta finansiālā ietekme | X | 0 | X | 0 | X | | 0 | 0 | |
| 5.1. valsts pamatbudžets | 0 | 0 | 0 | 0 | |
| 5.2. speciālais budžets | 0 | 0 | 0 | 0 | |
| 5.3. pašvaldību budžets | 0 | 0 | 0 | 0 | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Projekts šo jomu neskar. | | | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | | | | |
| 8. Cita informācija | Kapitālsabiedrības tīra peļņa par 2018. gadu ir 4 429 693 euro. Pieņemot lēmumu par atšķirīgu dividendēs izmaksājamo peļņas daļu 36,93 procentu apmērā no tīrās peļņas par 2018.gadu, dividendēs valsts budžetā par 2018. gadu tiktu pārskaitīti 1 635 732 euro. Savukārt kapitālsabiedrības tīras peļņas daļa par 2018. gadu 2 793 961 euro apmērā paliktu kapitālsabiedrības rīcībā un tiktu novirzīta kapitālsabiedrības uzsākto investīciju projektu īstenošanai. | | | | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, kapitālsabiedrība |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Satiksmes ministrs Tālis Linkaits

Vīza:

Valsts sekretāra p.i. Džineta Innusa

Strauta 67028349

inga.strauta@sam.gov.lv